钦定古今图书集成/明伦汇编/家范典/第095卷 > 《嫡庶》前人
## 钦定古今图书集成/明伦汇编/家范典/第095卷 > 《嫡庶》前人

韩王欲以倚风为夫人，庄白谏曰：“不可。夫先王因名
以定分，使尊卑贵贱无相渎也。是故内有后妃嫔御，
以佐内政，宣阴郁也；外有公卿大夫郎官之属，以赞
外务，畅阳蔚也。故天子以诸侯为级，有级而后有序，
有序而后有则，和斯交焉。故天子之于后，犹诸侯之
于夫人也。聘以示礼，宴以示好，居正以示位，告庙以”
示宗，亲蚕以示勤，故能为天下母。诸侯亦然。《礼》有之
曰：“诸侯耕助以供粢盛，夫人蚕缫以为衣服，唯齐体
于君，是以光佐于内而致享于神祗也。”由此观之，嫡
庶者，礼之经也，不可乱也。故嫡有庶而无降，庶有宠
而无隆。宠之以色，则不可逾于恩；宠之以贤，则不可
渎于礼。夫礼，名之防也。天子以礼防兆民，诸侯以礼
防国，卿大夫以礼防家，士庶人以礼防身，皆所以防
乎名也。渎礼则名溃，名溃则不尊，不尊则悖，悖则淫，
淫则狎侮刑罚，而为天下辱。此国家危亡之形色也。
昔桓公葵丘之会曰：“以妾为妻则伐之。”非私典也，所
以尊王禁也。今倚风处君之宫，执庶之职，贤闻诸侯，
君之明亦孚矣。倚风“美而有娠，君之宠亦孚矣。夫美
而贤，端也；执庶，恭也。君欲一朝而隆之，无乃不可乎！
执是名也，不足以为君重；而隆是名也，亦不足以为
姬重。且以玷姬之名，累姬之美，而返誉于诸侯。即臣
见韩国之日卑也，君其慎之。”王不听，乃访于征君。对
曰：“臣何必言？”韩王曰：“何谓也？”曰：“臣闻庄子谏王是也，
臣故不言。”韩王曰：“然则寡人为何如也？”曰：“以王之所
为，子其晋文乎！”王悟而悔之。